Nanna W. Gotfredsen (M), 2025-12-16:
Tak for ordet, formand.
Med lovforslaget her tager vi skridt mod udmøntning af strafreformen.
For mig og for Moderaterne handler det først og fremmest om ofrene, om retssamfundet og om den tryghed, vi skal sørge for at give hinanden og nyde selv og dele ud af i vores fællesskab, som kriminalitet og ikke mindst personfarlig kriminalitet i sidste ende jo undergraver og risikerer at udradere.
Jeg sagde det sådan her, efter aftalen blev indgået, og da den blev lanceret, nemlig at vold er komplet uacceptabelt.
Ofre mærkes for livet, og det bliver markeret benhårdt med den her aftale og nu med det her lovforslag.
Det sker så sammen med i hvert fald en begyndende erkendelse af, at højere straffe i sig selv ikke gør det.
På den baggrund er det for os i Moderaterne også afgørende, at vi nu kommer i gang med at straffe klogere, altså ikke bare mere og højere, men også klogere.
For min og vores skyld skal vi meget gerne også længere ad den vej, og det er vi altså først og fremmest optaget af for at fremme en fremtid med færre ofre og mindre kriminalitet.
Og der er en række balancer, der skal rammes her.
For alvorlig personfarlig kriminalitet skal jo gerne mødes med en konsekvens, der står mål med forbrydelsens grovhed, som mange finder på at udtrykke det.
Men det er jo ikke ligefrem en eksakt videnskab at finde ud af, hvor strafniveauet skal ligge.
Men vi går med på den her, og det gør vi nok også lidt i afmagt, for noget må gøres.
Min ordførerkollega hr. Preben Bang Henriksen gennemgik en lang række domme, hvor det er svært at være i sig selv, svært at lytte til og svært at forstå, men også i håb om, at det gør noget godt for ofrene og for den her retsfølelse, så diffus den end er, og at det gør noget for den oplevede retfærdighed.
Straf skal bruges klogt, og den skal bruges på en måde, hvor det virker dér, hvor det er nødvendigt.
Vi skal finde ud af og bistå med at skabe motorveje ud af fængslerne.
Derfor er det en styrke, at lovforslaget her også skubber i retning af mere målrettet og differentieret straf, hvor personer, der ikke har begået personlig kriminalitet, i højere grad kan afsone på andre måder, som gør det muligt at fastholde arbejde og uddannelse og på den måde også have bedre odds for at komme ud på den anden side med bedre forudsætninger.
Det er virkelig vigtigt for os i Moderaterne.
Det var det op til forhandlingerne og under og lige siden, og det vil det være fremadrettet, altså at vi får lagt væk på, at dømte skal gives bedre muligheder for at kunne komme igen med den støtte, de individuelt har brug for både under afsoningen og efter.
Og det sker her med en række konkrete tiltag, som vi er glade for nu står til at blive ført ud i livet.
Det handler om bedre mulighed for virksomhedsafsoning, tidligere og mere håndholdt tilbagevenden til samfundet og tydeligere retning i forhold til at gøre vejen til uddannelse og arbejde nemmere.
Og det sker ved, at der tages skridt til at give mere værdige og mere målrettede rammer for de mest udsatte, bl.a. andet igennem socialt orienterede afsoningsmiljøer, hvor de mest udsatte altså får hjælp til de komplekse problemer, de har.
Hvis vi gerne vil have mindre kriminalitet, må vi have blik for ikke at blive ved med at gøre mere af det, der fremmer det, vi siger vi vil have mindre af.
Vi må have et klogest muligt strafapparat.
Alt det skal naturligvis kunne fungere i praksis.
Derfor er det også afgørende, at strafreformen hænger sammen.
Tak for ordet.